SET ปิดเช้าพุ่ง 9 จุด รับแรงซื้อหุ้น “พลังงาน” หลังราคาน้ำมันขึ้นต่อเนื่อง
SET ปิดเช้าพุ่ง 9 จุด รับแรงซื้อหุ้น "พลังงาน" หลังราคาน้ำมันขึ้นต่อเนื่อง นลท.เข้าเก็งกำไรหลังจีนยังขาดแคลนพลังงานจึงคาดอาจจะนำเข้าพลังงาน บ่ายนี้ตลาดฯคงจะแกว่งแคบ โดยมีแนวรับ 1,610 แนวต้าน 1,627 จุด
5 ต.ค. 2564

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยเช้านี้ปรับตัวขึ้นได้ดีกว่าตลาดต่างประเทศที่ส่วนใหญ่ปรับตัวลงตามดาวโจนส์ เนื่องจากตลาดบ้านเราได้รับอานิสงส์จากราคาน้ำมันที่ปรับตัวขึ้น โดยราคาน้ำมันดิบ Brent ได้ขึ้นมาทะลุ 80 เหรียญฯ/บาร์เรล แล้ว และมีโอกาสที่ราคาน้ำมันจะปรับตัวขึ้นไปได้ต่อเนื่องจากจีนที่ยังขาดแคลนพลังงานอยู่ ทำให้นักเก็งกำไรหันมาเล่นน้ำมันกัน โดยเก็งว่าจีนจะต้องนำเข้าพลังงาน อีกทั้งเงินเฟ้อทั้งในยุโรป และสหรัฐฯปรับตัวขึ้นก็จากการเข้าไปเล่นเก็งราคาน้ำมัน
อย่างไรก็ดีวันนี้ให้ติดตามผลการประชุมคณะรัฐมนตรี (ครม.) ว่าจะมีมาตรการกระตุ้นเศรษฐกิจออกมาเพิ่มอีกหรือไม่ ส่วนนอกประเทศให้ติดตามตัวเลขการจ้างงานภาคเอกชนของสหรัฐฯในวันพุธนี้ และตัวเลขการจ้างงานนอกภาคเกษตรของสหรัฐฯในวันศุกร์นี้
สำหรับแนวโน้มการลงทุนในช่วงบ่ายนี้ นายศราวุธ กล่าวว่า ตลาดฯคงจะแกว่งแคบ โดยมีแนวรับ 1,610 จุด ส่วนแนวต้าน 1,627 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SVT มูลค่าการซื้อขาย 4,965.35 ล้านบาท ปิดที่ 3.76 บาท เพิ่มขึ้น 1.22 บาท
AOT มูลค่าการซื้อขาย 2,798.10 ล้านบาท ปิดที่ 64.50 บาท เพิ่มขึ้น 1.75 บาท
KBANK มูลค่าการซื้อขาย 2,604.27 ล้านบาท ปิดที่ 137.00 บาท ราคาไม่เปลี่ยนแปลง
TRUE มูลค่าการซื้อขาย 1,837.11 ล้านบาท ปิดที่ 4.16 บาท เพิ่มขึ้น 0.22 บาท
BANPU มูลค่าการซื้อขาย 1,721.50 ล้านบาท ปิดที่   13.90 บาท เพิ่มขึ้น 0.50 บาท
 